KOMISIJOS REGLAMENTAS (EB) Nr. 1183/2008
2008 m. lapkričio 28 d.
iš dalies keičiantis Reglamentą (EB) Nr. 1019/2002 dėl prekybos alyvuogių aliejumi standartų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 113 straipsnio 1 dalies a punktą ir 121 straipsnio h punktą ir 4 straipsnį,
kadangi:
(1)
Komisijos reglamente (EB) Nr. 1019/2002 (2) numatyta tam tikrų laisvai pasirenkamų nuorodų naudojimo alyvuogių aliejaus etiketėse tvarka. Remiantis minėto reglamento 5 straipsnio c punktu, pirmojo spaudimo alyvuogių aliejaus organoleptinės savybės etiketėse gali būti nurodomos tik tada, jeigu jos pagrįstos 1991 m. liepos 11 d. Komisijos reglamente (EEB) Nr. 2568/91 dėl maišyto alyvuogių aliejaus ir maišyto alyvuogių išspaudų aliejaus savybių ir dėl atitinkamų analizės metodų (3) numatytų analizės metodų rezultatais. Remiantis Reglamento (EB) Nr. 1019/2002 12 straipsnio 2 dalimi, ši nuostata taikytina nuo 2008 m. lapkričio 30 d.
(2)
Tarptautinės alyvuogių aliejaus tarybos pradėti darbai, siekiant parengti naujų organoleptinių savybių įvertinimo metodų, kurie padidintų pirmojo spaudimo alyvuogių aliejaus teigiamų požymių skaičių, užbaigti 2007 m. Dėl Bendrijos teisės aktų pritaikymo prie TAAT persvarstyto metodo Reglamento (EB) Nr. 1019/2002 5 straipsnio c punktas turi būti iš dalies pakeistas. Taip pritaikant iš dalies keičiamos tam tikros alyvuogių aliejaus ženklinimo etiketėmis taisyklės, kaip numatyta, įsigaliosiančios 2009 m. liepos 1 d. Dabartines 5 straipsnio c punkto nuostatas tikslinga taikyti ribotą laikotarpį nuo 2008 m. lapkričio 30 d. iki 2009 m. birželio 30 d. (ypač ūkio subjektams, kurie privalės pritaikyti ženklinimą etiketėmis).
(3)
Todėl Reglamento (EB) Nr. 1019/2002 5 straipsnio c punkto taikymą reikėtų atidėti iki 2009 m. liepos 1 d.
(4)
Todėl Reglamentą (EB) Nr. 1019/2002 reikėtų atitinkamai iš dalies pakeisti.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1019/2002 12 straipsnio 2 dalies trečia pastraipa pakeičiama taip:
„5 straipsnio c punktas taikomas nuo 2009 m. liepos 1 d.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. lapkričio 30 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 28 d.